Author: Popovec
Last saved by: agenda0
Company: MS SR

Predkladacia správa

Návrh zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939-1945, predkladajú poslanci Národnej rady Slovenskej republiky Peter Osuský a František Šebej podľa čl. 87 ods. 1 Ústavy SR. Na rokovanie vlády SR sa návrh predkladá podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky. 

Zámerom predloženého návrhu zákona je rozšírenie okruhu osôb, ktoré majú v zmysle zákona nárok na odškodnenie a zabezpečiť tak primerané materiálne ocenenie týchto občanov, ktorí ako účastníci odboja preukázali svoje vlastenectvo, túžbu po slobode a  demokracii a svojou obetavosťou preukázali zmysel pre spravodlivosť.

	Zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945, zahrnul medzi oprávnené osoby na poskytnutie príspevku iba  tých účastníkov odboja, ktorí spĺňajú podmienky uvedené v § 1 ods. 1 prvý bod písm. a) až d) a v § 2 ods. 1 prvý až štvrtý bod zákona 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie. Oprávnenými osobami na poskytnutie príspevku podľa zákona č. 105/2002 Z. z. sú teda iba osoby (vlastníci Osvedčenia vydaného podľa § 8 zákona č. 255/1946 Zb.), ktoré vykonávali odbojovú činnosť so zbraňou v ruke.

	Z hľadiska argumentov uvedených v osobitnej časti dôvodovej správy nemožno mať námietky proti rozšíreniu okruhu oprávnených osôb o tie, ktoré spĺňajú podmienky uvedené v § 1 ods. 1 prvý bod písm. e) zákona č. 255/1946 Zb. Oprávnenými osobami na poskytnutie príspevku podľa zákona č. 105/2002 Z. z. by sa teda stali aj občania, ktorí sa zúčastnili domáceho odboja v rokoch 1939-1945 ako nevojenské  osoby.

	Nemožno však súhlasiť s navrhovanou účinnosťou predloženého návrhu, podľa ktorého by mala novela nadobudnúť účinnosť 1. septembra 2002. Predmetná novela rozširuje okruh oprávnených osôb o cca 6 000 občanov, čo pri jednorázovom finančnom príspevku 20 000,- Sk na osobu predstavuje celkový dopad na štátny rozpočet vo výške 120 mil. Sk. Rozpočtová kapitola Ministerstva spravodlivosti SR v roku 2002 nemá v rozpočte zabezpečené finančné prostriedky na vyplatenie navrhovaných príspevkov a ani ich alikvótnu časť pre rok 2002. Na základe vyjadrenia odboru štátneho rozpočtu Ministerstva financií Slovenskej republiky zo dňa 24. apríla  2002 ani v štátnom rozpočte na rok 2002 nie sú na realizáciu navrhovaného zákona vyčlenené zdroje.

	Z hľadiska finančného zabezpečenia realizácie predmetnej novelizácie zákona č. 105/2002 Z. z. v roku 2003 a ďalších rokov si bude v prípade schválenia uvedeného návrhu zákona v Národnej rade SR, Ministerstvo spravodlivosti Slovenskej republiky požadovať 120 mil. Sk v rezortnom návrhu rozpočtu pre rok 2003.
	
Zákon č. 105/2002 Z. z. nadobudol  účinnosť 17. marca 2002. Ministerstvo spravodlivosti predložilo 25. apríla 2002 na rokovanie Národnej rady Slovenskej republiky návrh zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo  spojeneckých armád, ako aj domáceho odboja v rokoch 1939 – 1945, v ktorom sa navrhuje, aby sa na konanie podľa tohto zákona nevzťahovali všeobecné predpisy o správnom konaní. 

Z hľadiska právnej istoty nepovažujeme za vhodné novelizovať jeden zákon viacerými predpismi v tak krátkom časovom období. Poslanci Národnej rady  Slovenskej republiky majú možnosť podľa zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, uplatňovať k návrhom zákonov pozmeňujúce a doplňujúce návrhy. 

Vzhľadom na vyššie uvedené preto navrhujeme, aby predkladatelia uvedeného návrhu zákona využili toto svoje právo a uplatnili si pozmeňujúce návrhy v rámci rokovania NR SR o vládnom návrhu zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945.

Ministerstvo spravodlivosti Slovenskej republiky nesúhlasí s predloženým návrhom a neodporúča ho postúpiť na ďalšie legislatívne konanie.